** Bokod Község Önkormányzat Képviselő-testületének**

**2013. november 28. napján tartandó munkaterv szerinti ülésére**

**Tárgy**: **Víziközmű-szolgáltatás és a Bokodi Szolgáltató Kft. működtetés 2014. évtől**

**A napirend előterjesztője:** Szöllősi Miklós polgármester

**Az előterjesztést készítette**: Zsigmond Anikó jegyző

**Tisztelt Képviselő-testület!**

1. **Északdunántúli Vízmű Zrt.**

A „nemzeti vagyonról” szóló 2011. évi CXCVI. törvény (a továbbiakban: Nvtv.) 12. § (2) bekezdés f) pontja értelmében a helyi önkormányzat kizárólagos gazdasági tevékenységei közé tartozik a kizárólagos tulajdonában álló közcélú vízi létesítmények működtetése. Az Nvtv. 12.§ (2) bekezdés d) pontja alapján a helyi önkormányzat kizárólagos gazdasági tevékenységei közé tartozik a törzsvagyon részét képező helyi közművek létrehozása, működtetése. A víziközmű-szolgáltatásról szóló 2011. évi CCIX. törvény (a továbbiakban Vksztv.) és a víziközmű-szolgáltatásról szóló 2011. évi CCIX. törvény egyes rendelkezéseinek végrehatásáról szóló 58/2013. (II.27.) Kormányrendelet (a továbbiakban: Végrehajtási Rendelet) rendelkezik a víziközmű-szolgáltatással kapcsolatos alapvető jogokról és kötelezettségekről.

A vonatkozó rendelkezések alapján Bokod Község Önkormányzata megfelelő számú fogyasztói egyenérték hiányában át kell, hogy adja üzemeltetésre a szennyvíztelepét.

A Vksztv. 15. § (2) bekezdés értelmében: *„Adott víziközmű-szolgáltatási ágazati tevékenység végzéséhez szükséges víziközmű-üzemeltetési jogviszony az ellátásért felelős és a víziközmű-szolgáltató között létrejött, Hivatal által jóváhagyott:*

*a) vagyonkezelési szerződésen;*

*b) koncessziós szerződésen; vagy*

*c) bérleti-üzemeltetési szerződésen*

*alapul.”*

A lehetőségekre tekintettel Bokod Község Önkormányzatának Képviselő-testülete 135/2013 (VIII.07.) önkormányzati határozatával már kiválasztotta a reménybeli üzemeltetőt a Vksztv. 15. § (2) bekezdés c) pontját az alábbiak szerint:

*„1.) Bokod Község Önkormányzat Képviselő-testületének szándékában áll az Északdunántúli Vízmű Zrt.-vel (székhely: 2800 Tatabánya, Sárberek 100.) bérleti üzemeltetési szerződést kötni 2014. január 1. hatállyal a közműves szennyvízelvezetési- és tisztítási közszolgáltatás ellátása érdekében.*

*2.) Bokod Község Önkormányzat Képviselő-testületének szándékában áll 1 db 10.000 Ft névértékű részvényt vásárolni az Északdunántúli Vízmű Zrt. részvényeiből.*

*3.) Bokod Község Önkormányzatának Képviselő-testülete felhatalmazza* Szöllősi Miklós polgármestert, hogy jelen határozatról tájékoztassa *az Északdunántúli Vízmű Zrt.-t.*

**Határidő**: 2013. december 15.

**Felelős**: Szöllősi Miklós polgármester”

A fenti testületi határozatnak megfelelően az Északdunántúli Vízmű Zrt.-t tájékoztattuk a döntésről. Ezt követően a Zrt. megküldte részünkre a RÉSZVÉNY-ÁTRUHÁZÁSI SZERZŐDÉS és a BÉRLETI-ÜZEMELTETÉSI SZERZŐDÉS tervezetét.

A RÉSZVÉNY-ÁTRUHÁZÁSI szerződés aláírásával Bokod Község Önkormányzata tulajdonosa lehet a Zrt. által kibocsátott, egyenként 10.000 Ft, azaz tízezer forint névértékű nyomdai úton előállított, névre szóló törzsrészvények. A GORDIUS CONSULTING Gazdasági-Pénzügyi Tanácsadó és Vagyonértékelő Zrt. által elkészített vagyonértékelés alapján meghatározott értéke egy darab 10.000 Ft névértékű részvénynek 23.200 Ft. A szerződés alapján részvényessé váló Önkormányzat a teljes vételár megfizetésétől viseli az átruházott részvénnyel járó kötelezettségeket, és élvezi az abból fakadó hasznokat.

Ezt követően van lehetőség, mint az ÉDV Zrt. részvényesének bérleti-üzemeltetési szerződésben megbízni a Zrt.-t az Önkormányzat víziközmű vagyonával a feladatkörébe tartozó víziközmű-szolgáltatásra, mint helyben biztosítandó közfeladat és az e vagyoni körbe tartozó víziközmű-rendszer vonatkozó jogszabályok szerinti üzemeltetési feladatainak ellátására.

**A jelenleg hatályos jogszabályok miatt az üzemeltető váltás időpontja bizonytalan, az a Magyar Energetikai és Közmű-szabályozási Hivatalnak (MEKH) döntésein múlik.**

A Vksztv. 35. § (1)-(2) bekezdése9 szerint „(1)*Víziközmű-szolgáltatást a Hivatal által kiadott engedély alapján lehet végezni. Az engedély kizárólagos jogot biztosít és kötelezettséget jelent az engedélyben meghatározott ellátási területen víziközmű-szolgáltatás nyújtására*.”

(2) Víziközmű-szolgáltatói működési engedélyt az a korlátolt felelősségű társasági vagy zártkörűen működő részvénytársasági formában működő gazdasági társaság kaphat, amely az engedély kiadására irányuló kérelemben megjelölt ellátási területre és víziközmű-szolgáltatási ágazatra vonatkozóan rendelkezik üzemeltetési szerződéssel és megfelel a jogszabályban meghatározott feltételeknek.”

A Vksztv. 22.§ (2) bekezdése alapján az üzemeltetési szerződés legkorábban a MEKH jóváhagyó határozata jogerőre emelkedésének napján léphet hatályba.

**A működési engedéllyel nem rendelkező üzemeltetőt, és az ellátási terület szerinti Önkormányzatot a MEKH bírsággal sújtja**.

A fentiekből az következik, hogy a szerződés benyújtását követően kaphat az ÉDV Zrt. működési engedély amikortól kezdődően szolgáltathatna. A szerződésbe ez a határidő 15 nappal lett meghosszabbítva, annak érdekében, hogy a váltásra, és az eszközök átadására mind a Bokodi Szolgáltató Kft. mind az EDV Zrt. felkészülhessen. A MEKH előzetes tájékoztatása lapján a működési engedély kiadásra vonatkozó eljárás 3 hónap lehet, de megpróbálják hamarabb lezárni az ügyet és kiadni az engedélyt. Ezáltal az átadás előzetes időpontja nem ismert. Az ÉDV Zrt. eddigi tapasztalatai alapján azonban nem vagyunk elmaradva, hiszen azon néhány kérelemre, amelyet év elején nyújtottak be a MEKH-hoz, még mindig nem kaptak engedélyt, ezek előre láthatóan egy időben kerülnek kiadásra.

1. **Bokodi Szolgáltató Kft.**

**A fentiek miatt szükséges az Önkormányzatunk és a Bokodi Szolgáltató Kft. által  
1999. december 14. napján kötött üzemeltetési szerződés közös megegyezéssel történő megszüntetése.** (A szerződés nem rendelkezik a szerződés felmondásának lehetőségeiről.) A megszüntetésre vonatkozó szerződést az előterjesztés melléklete tartalmazza.

Az üzemeltetésre átadott eszközök, amelyek az Önkormányzat könyveiben szerepelnek az alábbiak: 0718/2. földterület, 0718/2. szennyvíztisztító, csatornahálózat, szennyvízszivattyú.

**Bár a Kft. a jelenlegi feladatát a továbbiakban már nem láthatja el, érdemes a Kft.-t megtartani és továbbüzemeltetni.**

Egyrészt a Kft. jelenlegi kintlévőségeit szükséges behajtani, a követelések nagy részének megtérülése még várható. Továbbá javasoljuk, hogy a Kft.-t a jövőben beruházási és felújítási munkákra bízza meg az Önkormányzat. A Kft. olyan feladatokat láthatna el, mint például biztonsági rendszer szolgáltatás, zöldterület kezelés, máshova nem sorolható egyéb kiegészítő üzleti szolgáltatás, egyéb takarítás, egyéb máshova nem sorolható építés, festés, padló-, falburkolás, vakolás, víz-, gáz, fűtés-, légkondiciánoló szerelés, stb. Ezen tevékenységek már bejegyzésre kerültek a cégbírósági nyilvántartásba.

A Kft. könyvelője elvégezte a 2014-es üzleti év költség kalkulációját arra az esetre, ha nem lenne üzleti tevékenysége a Szolgáltató kft-nek. Könyvviteli szolgáltatás, havi bevallások , egyéb bevallások, különböző adatszolgáltatások,mérleg beszámoló: 360.000 Ft/év

Ügyvezetés bér és közterhei: 450.000 Ft/év

Bank ktg. 96.000 F/év

Könyvvizsgálat 100.000 Ft/év

..............................................

összesen: 1.006.000 Ft/ év

A követelésekből befolyó bevétel fedezetet nyújthat 2014. évben a fenti kiadásokra.

**A jelenlegi ügyvezető megbízatása 2013.12.31. napján lejár.** Tekintettel arra, hogy a szennyvíztisztításból eredő követelések kezelése (várhatóan 5-6 hónap) a továbbiakban is feladata lenne a Kft.-nek, javasolom Szommer Ákos további 6 hónapra történő kinevezését. (Ezen kérdést a testület zárt ülésen tárgyalja meg.) Ezt követően 2014. első félévében pályázatot ír majd ki a testület a Kft. új 5 évre szóló ügyvezetőjének megbízására, az új feladatok ellátására.

1. **Költségvetési kérdések**

Bokod Község Önkormányzat Képviselő testületének a szennyvíztisztító vagyonelem jelenlegi bérleti díja bruttó 250 000 Ft/hó. A Bokodi Szolgáltató Kft. jelzése alapján azonban ezt az összeget nem áll módjukban határidőre teljesíteni. 1 millió Ft feletti kötelezettséget tartanak nyilván az Önkormányzat felé. A Kft. könyvelője javasolja, hogy fontolja meg a bérleti díj további számlázását.

Ezen díjat az ÉDV Zrt. sem tudja elfogadni. Ennek oka, egyrészt hogy a telep nagyon rossz állapotban van, emiatt nagyon magasak az üzemeltetési költségek, másrészt a szennyvíztisztítás alacsony díja miatt a bérleti díj további veszteséget termelne. Azt azonban ők is belátják, hogy 0 Ft értéken nem adható bérbe a telep. (Bár amennyiben a felek nem egyeznek meg a Magyar Energetikai és Közmű-szabályozási Hivatal közérdekű üzemeltetőt jelöl ki. A kijelölt üzemeltető az ÉDV Zrt. lenne, ez esetben nem lehet bérleti díjról tárgyalni sem.)

Figyelembe véve a tisztított szennyvíz mennyiségét, a jogszabály által meghatározott díjakat, legfeljebb 10 Ft / köbméter bérleti díjat tud az ÉDV Zrt. fizetni az előzetes becslések alapján. (2013. november 25. napján tartandó vezetői értekezlet után ez és a szerződés további részletei még módosulhatnak.)

A fentieket figyelembe véve javasolom, hogy a testület már 2013. december 1. napjától kezdődően új bérleti díjszámítási módot alkalmazzon. Eszerint a bérleti díj fajlagos értéke az értékesített szennyvíz mennyisége után köbméterenként 10 Ft lenne. Ez az Önkormányzatunknak a korábbi 250.000 Ft helyett 40-42.000 Ft bevételt jelentene havonta.

Figyelembe véve az Önkormányzat által bérleti díjból felújításra fordított elmúlt évek átlagát, ez még így is soknak mondható, mivel felújításra, beruházásra nem fordított az Önkormányzat. (A szükséges karbantartásokat a Bokodi Szolgáltató Kft. finanszírozta.)

Kérem, hogy ezek ismertében szíveskedjen a testület támogatni a szerződéseket.

**Határozati Javaslat I.**

*1.) Bokod Község Önkormányzat Képviselő-testülete a Bokodi Szolgáltató Kft.-vel (székhely: 2855 Bokod, Hősök tere 6.) 1999. december 14. napján kötött üzemeltetési szerződést közös megegyezéssel megszünteti.*

*2.) Bokod Község Önkormányzatának Képviselő-testülete megbízza Szöllősi Miklós polgármestert az előterjesztés mellékletét képező ÜZEMELTETÉSI SZERZŐDÉS közös megegyezéssel történő megszüntetésének aláírására.*

**Határidő a szerződés aláírására**: 2013. november 30.

**Felelős**: Szöllősi Miklós polgármester

**Határozati Javaslat II.**

*1.) Bokod Község Önkormányzat Képviselő-testülete 1 db 10.000 Ft névértékű részvényt kíván vásárolni az Északdunántúli Vízmű Zrt. részvényeiből.*

*2.) Bokod Község Önkormányzat Képviselő-testülete a részvényvásárláshoz szükséges fedezetet 23.200 Ft mértékéig a 2013. évi költségvetési tartalék terhére biztosítja.*

*3.) Bokod Község Önkormányzatának Képviselő-testülete megbízza Szöllősi Miklós polgármestert az Északdunántúli Vízmű Zrt.-vel az előterjesztés mellékletét képező* RÉSZVÉNY-ÁTRUHÁZÁSI *szerződés aláírására.*

**Határidő a szerződés aláírására**: 2013. november 30.

**Felelős**: Szöllősi Miklós polgármester

**Határozati Javaslat III.**

*1.) Bokod Község Önkormányzat Képviselő-testülete az Északdunántúli Vízmű Zrt.-vel (székhely: 2800 Tatabánya, Sárberek 100.) bérleti üzemeltetési szerződést kíván kötni   
a közműves szennyvízelvezetési- és tisztítási közszolgáltatás ellátása érdekében a víziközmű-szolgáltatásról szóló 2011. évi CCIX. törvény 15. § (2) bekezdés c) pontja alapján.*

*2.) Bokod Község Önkormányzatának Képviselő-testülete megbízza Szöllősi Miklós polgármestert az Északdunántúli Vízmű Zrt.-vel az előterjesztés mellékletét képező BÉRLETI-ÜZEMELTETÉSI szerződés aláírására és a vagyon átadásához szükséges feladatok elvégzésre.*

**Határidő a szerződés aláírására**: 2013. november 30.

**Felelős**: Szöllősi Miklós polgármester

**Határozati Javaslat IV.**

*Bokod Község Önkormányzat Képviselő-testülete eláll a Bokodi szolgáltató Kft.-vel szemben fennálló 250.000 Ft/hó bérleti díj követésétől 2013. november 1. napjától kezdődően. A bérleti díj elengedése visszavonásig érvényes.*

Kérem a Tisztelt Képviselő-testületet, hogy az előterjesztés és a határozati javaslatokat szíveskedjék elfogadni.

**Bokod, 2013. november 21.**

**Szöllősi Miklós**

**polgármester**