** Bokod Község Önkormányzat Képviselő-testületének**

**2013. november 28 napján tartandó munkaterv ülésére**

**Tárgy**: A Bokod Községi Könyvtár és Művelődési Ház intézmény vezetésére adott megbízás jogszerűsítése érdekében pályázat kiírása

**A napirend előterjesztője:** Szöllősi Miklós polgármester

**Az előterjesztést készítette**: Zsigmond Anikó jegyző

**Tisztelt Képviselő-testület!**

Az előzetes tájékoztatásoknak megfelelően 2013. szeptember 19. napján törvényességi felhívással élt a Komárom-Esztergom Megyei Kormányhivatal Törvényességi Felügyeleti Főosztálya az Önkormányzat 127/2013. (VII.05.) számú határozata ellen. A Főosztály határidőt tűzött ki a törvényes állapot helyreállítására, 2013. október 31. napjáig. A határidőnek megfelelően megtettük a szükséges intézkedéseket, azonban a Törvényesség Felügyelet nem fogadta el válaszunkat. A Komárom-Esztergom Megyei Kormányhivatal indítványozta a Tatabányai Közigazgatási és Munkaügyi Bíróságnál az Önkormányzat „127/2013. (VII.05.) számú határozatának felülvizsgálatát és a határozat hatályon kívül helyezését”.

A Komárom-Esztergom Megyei Kormányhivatal (felperes) kereseti kérelme alapján a Bokod Község Könyvtár és Művelődési Ház intézményvezetőjének a megbízására nem a pályázati eljárás eredményeként került sor, ami nem felel meg a Kjt. 20/B.§ (1) bekezdésének, így az jogsértő.

2013. október 10. napján közzétételre került a Bokod Község Könyvtár és Művelődési Ház intézményvezetői beosztásra szóló pályázati felhívás. A felhívásra nem érkezett pályázat.

**A törvényességi felhívás és a kereset alapján ismét javasolom, hogy kerüljön kiírásra az igazgatói pályázat.**

A Kjt. előírásai értelmében: „*20/B. § (1) A magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázatot a megbízási jogkör gyakorlója írja ki.”*

*„20/A. § (6) Jogszabály eltérő rendelkezése hiányában* ***magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül*** *a kinevezési, megbízási jogkör gyakorlója által létrehozott* ***legalább háromtagú****, a betöltendő munkakör feladatait érintően* ***szakértelemmel rendelkező bizottság hallgatja meg,*** *melynek nem lehet tagja - a helyi önkormányzati képviselő-testület tagja kivételével - a kinevezési, megbízási jogkör gyakorlója. A kinevezési, megbízási jogkör gyakorlója a bizottság írásba foglalt véleményét mérlegelve a pályázati határidő lejártát követő*

*a) hatvan napon belül, vagy*

*b) első ülésén, ha e jogot testület gyakorolja,*

*dönt a közalkalmazotti jogviszony létesítéséről, illetve a vezetői megbízásról. Egyebekben a pályázat elbírálásának rendjét a munkáltató határozza meg.”*

A közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI. 20.) Korm. rendelet értelmében:

*7. § (4) Az intézményvezető és az intézmény gazdasági vezető megbízás ellátására vonatkozó pályázati felhívás a* ***hivatalos lapban******közzétehető****. A pályázat benyújtásának határidejét* ***minden esetben a Kormányzati Személyügyi Szolgáltató és Közigazgatási Képzési Központ*** *(KSZK)* ***internetes oldalán*** *történő közzétételtől kell számítani.*

*(5) A pályázati felhívásnak tartalmaznia kell: a vezetői megbízatás feltételeit és a kapcsolódó juttatásokat, a megbízás kezdő időpontját, a pályázat benyújtásának helyét és határidejét, ami 30 napnál rövidebb nem lehet. A pályáztatónak biztosítania kell, hogy a pályázat iránt érdeklődők a pályázatok elkészítéséhez szükséges tájékoztatást megkapják, az intézményt megismerhessék.*

*(6) A bizottság tagja a Közalkalmazotti Tanács, illetve a* ***reprezentatív szakszervezet által delegált egy-egy tag, továbbá egy országos szakmai szervezet képviselője is****.*

*(10) A pályázatokat a benyújtási határidőt követően 30 napon belül kell elbírálni. Amennyiben a pályázat eredménytelen, a pályázatot 90 napon belül meg kell ismételni.*

Érvényes pályázó esetében tehát szükséges meghallgatni a jelentkezőt. Ennek érdekében a testület **168/2013 (X.08.) önkormányzati határozat értelmében bizottság létrehozásáról rendelkezett:**

*Bokod Község Önkormányzatának Képviselő-testülete eseti bizottságot hoz létre a Szervezeti és Működési Szabályzatról szóló 11/2012. (III.29.) önkormányzati rendelet 17. § (5) bekezdése alapján az alábbiak szerint:*

1. *A bizottság neve: Közművelődési Eseti Bizottság*
2. *A bizottság feladata: Bokod Község Önkormányzatának Képviselő-testülete által a közalkalmazottak jogállásáról szóló 1992. évi XXXIII. törvény 20/B. § (1) bekezdése alapján Bokod Községi Könyvtár és Művelődési Ház igazgatói (magasabb vezetői) beosztás betöltésére kiírt pályázatra érkezett pályázók meghallgatása, a meghallgatás eredményéről a képviselő-testület tájékoztatása.*
3. *A bizottság az alábbi személyekből áll*

* *Kis Csaba a Pénzügyi és Ügyrendi Bizottság külsős tagja,*
* *Szücsné Balogh Szilvia a Pénzügyi és Ügyrendi Bizottság külsős tagja*
* *Csillag Sándorné a Jóléti és Közösségi Bizottság külsős tagja*

1. *A bizottság elnöke: Kis Csaba*
2. *A Bizottsági ülésre meg kell hívni a Magyar Népművelők Egyesülete által delegált 1 fő szakértőt.*
3. *A bizottság megbízatása a Bokod Községi Könyvtár és Művelődési Ház igazgatói beosztás jogszerű betöltéséig tart.*

**Határidő**: folyamatos

**Felelős**: Szöllősi Miklós polgármester

A meghallgatáson részt kell vennie szervezeti tagoknak is. Előzetesen tájékoztatást kértem a közművelődés legnagyobb szakmai szervezetétől, a Magyar Népművelők Egyesületétől, amelynek joga

van delegálni szakértőt. Ennek részleteiről az Egyesület elnöke, Sajó Attila adott felvilágosítást. Elmondta, hogy csak érvényes pályázat esetén lehetséges a jelölt meghallgatása. Az általuk delegált szakértőnek díja van, amely 20-25 ezer Ft körül alakul. Amennyiben nincs érvényes pályázó, úgy újra ki kell írnia pályázatot.

Annak érdekében, hogy a jelenlegi bokodi közművelődés szervező szakember megfeleljen a vezetői feladatok ellátásához kötött képesítési előírásoknak keresni kell a lehetőségeket. Az országban több képzés szervezését elindították. Ezekre jelentkeztünk is, azonban létszám hiány azok egyelőre nem indulnak el.

**Kérem a Képviselő-testület, hogy az előterjesztést és a határozati javaslatot megtárgyalni szíveskedjenek.**

Bokod, 2013. november 20.

Szöllősi Miklós

polgármester

**Határozati javaslat I.**

**Tárgy:** A Bokod Községi Könyvtár és Művelődési Ház intézmény vezetésére adott megbízás jogszerűsítése érdekében pályázat kiírása

*1.) Bokod Község Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény 20/B. § (1) bekezdése értelmében pályázatot ír ki Bokod Községi Könyvtár és Művelődési Ház igazgatói (magasabb vezetői) beosztás betöltésére közművelődési szakember II. munkakörrel a határozat melléklete szerint.*

*2.) A Képviselő-testület felkéri a jegyzőt, hogy a vonatkozó jogszabályi rendelkezések alapján a pályázati eljárással összefüggő előkészítő feladatokat lássa el, a pályázati kiírásnak nem megfelelő pályázatokat érvénytelennek nyilvánítsa.*

*3.) A pályázót a pályázati határidő lejártát követő huszonegy napon belül a Képviselő-testület által e célra létrehozott eseti bizottság hallgatja meg.*

**Határidő**: azonnal

**Felelős**: Szöllősi Miklós polgármester

**Melléklet a …../2013 () önkormányzati határozathoz:**

**Bokod Község Önkormányzata**

a "Közalkalmazottak jogállásáról szóló" 1992. évi XXXIII. törvény 20/B. § alapján

pályázatot hirdet

**2855 Bokod Hősök tere 6.   
Bokod Községi Könyvtár és Művelődési Ház  
igazgató (magasabb vezető) beosztás betöltésére**(*közművelődési szakember II*. munkakörrel).

**A közalkalmazotti jogviszony időtartama:**

határozatlan idejű közalkalmazotti jogviszony

**Foglalkoztatás jellege:**

Részmunkaidő, heti 20 órás

**A vezetői megbízás időtartama:**

A vezetői megbízás határozott időre, 2014. február 01- 2015. augusztus 15.-ig szól.

**A munkavégzés helye:**

Komárom-Esztergom Megye, 2855 Bokod, Hősök tere 6., Bokod Községi Könyvtár és Művelődési Ház

A munkakörbe tartozó, illetve a vezetői megbízással járó **lényeges feladatok:**

- Az intézmény vezetői feladatainak az ellátása (igazgató) a hatályos jogszabályi előírások és szakmai elvárások szerint: - környezete igényeinek megfelelő működésének biztosítása, gyakorolja az intézmény alkalmazottai felett a munkáltatói jogokat, az intézményi bérgazdálkodási jogkört, - tervezi az intézmény költségvetését, elfogadását követően gondoskodik a szabályszerű gazdálkodásról, pénzügyi kötelezettséget vállal, - magasabb fórumokon képviseli az intézményt, tartja a kapcsolatot a fenntartóval és egyéb szervezetekkel. - a közösség szellemi, művészeti értékeinek, hagyományainak feltárása, megismerése, helyi művelődési szokások gazdagítása, - az ismeretszerző, az amatőr alkotó, művelődő közösségek tevékenységének támogatása, szabadidő kulturált eltöltéséhez a feltételek biztosítása - vezeti a művelődési házban működő klubokat, csoportokat, azok munkanaplóit, - gondoskodik a rábízott rendezvények előkészítéséről, zavartalan lebonyolításáról, a ház rendszeres nyitva tartásáról, - segítséget nyújt valamennyi bokodi intézményegység tevékenységének megtervezéséhez, és igény szerint közreműködik programjaik megvalósításában.

**Illetmény és juttatások:**

Az illetmény megállapítására és a juttatásokra a Közalkalmazottak jogállásáról szóló 1992. évi XXXIII. törvény rendelkezései az irányadók.

**Pályázati feltételek:**

Közművelődési intézményben az intézmény vezetésére irányuló magasabb vezető beosztás ellátásával csak olyan közalkalmazott bízható meg, aki

a) rendelkezik

aa) felsőfokú közművelődési végzettséggel és szakképzettséggel **vagy**

ab) nem szakirányú egyetemi végzettséggel és felsőfokú szakirányú munkaköri szakvizsgával,

és

b) a kulturális szakemberek szervezett képzési rendszeréről, követelményeiről és a képzés finanszírozásáról szóló 1/2000. (I. 14.) NKÖM rendelet szerint akkreditált vezetési-szervezési, pénzügyi-gazdasági, államháztartási ismereteket is nyújtó közművelődési intézmény-vezető tanfolyam eredményes elvégzését okirattal igazolja,

és

c) a felsőfokú közművelődési végzettségének és szakképzettségének vagy az ab) alpontban megnevezett szakvizsgájának megfelelő feladatkörben legalább öt éves szakmai gyakorlatot szerzett, **és**

d) kiemelkedő közművelődési tevékenységet végez.

A magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

**A pályázat elbírálásánál előnyt jelent:**

         Bokodi helyismeret és a Bokod Községi Könyvtár és Művelődési Házzal fennálló közalkalmazotti státusz

**A munkakör betölthetőségének időpontja:**

A munkakör legkorábban 2014. február 01. napjától tölthető be.

**A pályázat benyújtásának határideje:** a közzétételtől számított 30 nap

A pályázati kiírással kapcsolatosan további információt Szöllősi Miklós polgármester nyújt, a 34/490-151 -os telefonszámon.

**A pályázatok benyújtásának módja:**

Postai úton, a pályázatnak a Bokod Község Önkormányzata címére történő megküldésével vagy személyesen (2855 Bokod, Hősök tere 6. ). Kérjük a borítékon feltüntetni a pályázati adatbázisban szereplő azonosító számot: 1178/2013., valamint a beosztás megnevezését: Bokod Községi Könyvtár és Művelődési Ház igazgató.

**A pályázat elbírálásának módja, rendje:**

A hatályos jogszabályi előírások szerint

**A pályázat elbírálásának határideje:** a közzétételtől számított 60 nap

**A pályázati kiírás további közzétételének helye, ideje:**

Bokodi Közös Önkormányzati Hivatal hirdetőtáblája 2855 Bokod Hősök tere 6. - 2013. december 5.

Bokod Község Önkormányzatának honlapja: www.bokod.hu - 2013. december 5.

**A munkáltatóval kapcsolatos egyéb lényeges információ:**

A pályázat benyújtásának feltételei: A pályázatokat egy nyomtatott példányban, zárt borítékban kell beküldeni az alábbi címre: Bokodi Közös Önkormányzati Hivatal 2855 Bokod, Hősök tere 6. „Igazgatói pályázat” felirattal.