** Bokod Község Önkormányzat Képviselő-testületének**

**2013. november 28. napján tartandó munkaterv szerinti zárt ülésére**

**Tárgy**: Megbízás Bokod Község Önkormányzatának könyvvizsgálói feladatainak teljes körű ellátására

**A napirend előterjesztője:**Szöllősi Miklós polgármester

**Az előterjesztést készítette**: Zsigmond Anikó jegyző

**Tisztelt Képviselő-testület!**

Bogátné Bátki Edit okleveles könyvvizsgálóval kötött megbízási szerződés 2010-2013. évekre szól. A megállapodás értelmében ez azt jeleni, hogy a 2013. évi zárszámadást még ellenőrzi, azonban a 2014. évi költségvetés tervezését a szerződés alapján már nem követi nyomon.

A könyvvizsgálók megbízása területén azonban változás történt.

A helyi önkormányzatokkal kapcsolatos könyvvizsgálati kötelezettséget a helyi önkormányzatokról szóló 1990. évi LXV. törvény szabályozta (92/.§ (3) A helyi önkormányzat, ha az előző évben a teljesített kiadásainak összege meghaladta a 300 millió forintot és hitelállománnyal rendelkezik vagy hitelt vesz fel, köteles az (1) bekezdésben foglaltakat a hitelfelvétel évétől a hiteltörlesztés utolsó évéig bezárólag évente könyvvizsgálóval felülvizsgáltatni és közzétenni.). Ezen előírások 2012. december 31-ig voltak hatályosak. A helyi önkormányzatokra, illetve az államháztartásra vonatkozó újabb jogszabályi előírások az önkormányzatok könyvvizsgálati kötelezettségét nem erősítették meg, a Magyarország helyi önkormányzatairól szóló 2011. évi CLXXXIX. törvény 156. § (2) bekezdése az Ötv. erre vonatkozó §-ait 2013. január 2-től hatályon kívül helyezte.

Dr. Lukács János az Magyar Könyvvizsgálói Kamara elnöke, és Dr. Printz János a Költségvetési tagozat elnöke által 2013. január 23. napján kiadott állásfoglalás az egyetlen iránymutatás számunkra, amely az alábbiakat tartalmazza:

„Az előbbiek azt jelentik, hogy a helyi önkormányzatok körében a könyvvizsgálati kötelezettség megszűnt.

Tekintettel arra, hogy a helyi önkormányzatok 2012. évi könyvvizsgálatát végző könyvvizsgálók erre a feladatra érvényes szerződésekkel rendelkeznek – a Magyar Könyvvizsgálói Kamarához e tárgyban érkezett megkeresésekre, kérdésekre is figyelemmel – szükségesnek tartjuk szakmai álláspontunk alábbiak szerinti rögzítését és közzétételét.”

„A helyi önkormányzatok kötelező könyvvizsgálatának megszűnését eredményező jogszabályi változások szükségessé teszik az érvényes megbízások tartalmának, jellegének áttekintését, egyeztetését, amely valamennyi ilyen megbízás esetében indokolt, illetve az erre kötött szerződések szükség szerinti felülvizsgálatát.

A bizonyosságot nyújtó könyvvizsgálói szolgáltatások átmeneti megoldásként jól illeszkedhetnek az **Európai Unió Tanácsának a tagállamok költségvetési keretrendszerére vonatkozó követelményekről szóló 2011. évi 85. irányelvében** foglaltakhoz, mely szerint a meghatározott követelményeknek megfelelő „**állami számviteli rendszerekben belső ellenőrzést és független könyvvizsgálatot kell végezni”.**

„Az éves beszámolók könyvvizsgálatát, a költségvetési rendelettervezetek véleményezését, egyéb könyvvizsgálói szolgáltatásokat a helyi önkormányzatok továbbra is igényelhetik, beleértve az eddigiekhez hasonló tartalmú könyvvizsgálói tevékenység folytatását is.

Ennek során támaszkodni lehet a helyi önkormányzatok eddigi könyvvizsgálatainak eredményeire, mivel általánosan elmondható, hogy hozzájárultak az önkormányzatok működése és gazdálkodása szabályszerűségének, illetve számviteli rendszerük, rendjük erősítéséhez, a vagyon védelméhez, a belső kontrollok megfelelő működtetéséhez, s ezáltal a beszámolók, pénzügyi kimutatások, előterjesztések megalapozottságához. **Mindezeket igazolta az Állami Számvevőszék többször kifejtett véleménye is, amely szerint: ’Az önkormányzati gazdálkodás szabályszerűségét a független könyvvizsgálói jelentések is elősegítették.’ ”**

A fentiek alapján javasolom újabb három évre szóló könyvvizsgálói feladatok ellátására szóló szerződés megkötését.

A szerződéskötés érdekében ajánlatokat kértünk. Az ajánlatok alapján Bogátné Bátki Edit adta a legkedvezőbb ajánlatot. Tekintettel arra, hogy Bogátné Bátki Edit már jól ismeri az Önkormányzatunk pénzügyi és gazdasági viszonyait az elmúlt évek alapján, javasolom, hogy újabb három évre bízza meg a testület a könyvvizsgálói feladatok ellátására.

**Határozati javaslat**

*1.) Bokod Község Önkormányzatának Képviselő-testülete felhatalmazza a polgármestert, hogy Bogátné Bátki Edit okleveles könyvvizsgálóval 2014-2016. évre szóló megbízási szerződést írjon alá 390.000 Ft / év megbízási díj mértékéig a könyvvizsgálói feladatok teljes körű ellátására.*

*2.) A finanszírozáshoz szükséges fedezetet a Képviselő-testület a tárgyévi költségvetési rendeletében biztosítja.*

**Határidő a szerződés aláírására**: 2013. december 31.

**Felelős**: Szöllősi Miklós polgármester

Kérem a Tisztelt Képviselő-testületet, hogy az előterjesztést és a határozati javaslatot szíveskedjék elfogadni.

**Bokod, 2013. november 21.**

**Szöllősi Miklós**

**polgármester**